คืบหน้าฮ.คิงพาวเวอร์ตก! “รอยเตอร์” ระบุ “เจ้าสัววิชัย” พร้อมลูกสาวเป็น 2 ใน 5 ผู้โดยสาร!!
คืบหน้าฮ.คิงพาวเวอร์ตก! "รอยเตอร์" ระบุ "เจ้าสัววิชัย" พร้อมลูกสาวเป็น 2 ใน 5 ผู้โดยสาร!!
28 ต.ค. 2561

สืบเนื่องจากกรณีที่ เลสเตอร์ ซิตี้ สโมสรดังแห่งเวที พรีเมียร์ลีก อังกฤษ ออกแถลงการณ์ว่า เกิดเหตุ เฮลิคอปเตอร์ตกลงตรงบริเวณที่จอดรถข้างสนาม คิง เพาเวอร์ สเตเดี้ยม หลังจบเกมลีกนัดที่ทีมเปิดบ้านเสมอ เวสต์แฮม ยูไนเต็ด 1-1 เมื่อวันเสาร์ที่ 27 ตุลาคม ที่ผ่านมา นั้น
ล่าสุดแหล่งข่าวจาก Sky Sport News เปิดเผยว่า เจ้าของสโมสรฟุตบอลเลสเตอร์ซิตีอยู่บนเฮลิคอปเตอร์ขณะตกนอกสนามฟุตบอล โดยผู้เห็นเหตุการณ์เปิดเผยกับ Sky Sports News ว่า เฮลิคอปเตอร์หมุนและดิ่งลงไปในลานจอดรถโซน E ซึ่งเป็นที่จอดรถของพนักงานสโมสร และอยู่ห่างจากสนามฟุตบอลประมาณ 200 เมตร เป็นที่เข้าใจว่าบนเฮลิคอปเตอร์ มีนายวิชัย ศรีวัฒนประภา อยู่ด้วย และเฮลิคอปเตอร์ได้ตกไม่กี่นาทีหลังจากที่ได้พยายามบินขึ้นก่อนเวลาประมาณ 20.30 น. (27 ต.ค.61)
นอกจากนี้ สำนักข่าวรอยเตอร์ยังรายงานอีกว่า ผู้โดยสารคนอื่นๆบนเฮลิคอปเตอร์อีก 4 ราย ได้แก่ ลูกสาวของนายวิชัย (วรมาศ ศรีวัฒนประภา) รวมถึงนักบิน 2 ราย และอีก 1 รายซึ่งยังไม่มีการระบุชื่อ
ขณะที่แฟนฟุตบอลกำลังทยอยเดินออกจากสนามหลังจากเลสเซสเตอร์ซิตี้เสมอเวสต์แฮม 1 ต่อ 1 ประตู มีการอพยพผู้คนออกจากสนามฟุตบอลทันทีหลังจากที่เฮลิคอปเตอร์ตกและปิดบริเวณดังกล่าว ขณะที่รถบัสของทีมเวสต์แฮมได้ออกไปแล้วขณะเกิดเหตุแต่ผู้เล่นของเลสเตอร์ซิตี้ยังคงอยู่ในสนาม
ขณะเดียวกัน ชายคนหนึ่งซึ่งไม่ต้องการเปิดเผยชื่อกล่าวกับ Sky Sports New ว่า เขาเห็น แคสเปอร์ ชไมเคิล ผู้รักษาประตูของเลสเซสเตอร์ซิตี้วิ่งออกจากสนามไม่กี่นาทีหลังจากเฮลิคอปเตอร์ตก โดยระบุว่า เขายืนอยู่นอกสนามในขณะที่เครื่องตก แต่เครื่องตกอีกด้านนึงของสนาม และเขาหวังว่าทุกคนจะปลอดภัย
อย่างไรก็ดี ยังไม่มีการยืนยันที่แน่ชัดถึงจำนวนบุคคลที่อยู่บนเฮลิคอปเตอร์ หรือว่ามีใครที่บาดเจ็บสาหัส และยังไม่เป็นที่ทราบแน่ชัดว่ามีผู้คนที่อยู่บริเวณเครื่องตกได้รับบาดเจ็บหรือไม่ แต่มีความกังวลว่าการที่เครื่องตกแล้วลุกเป็นไฟ จะทำให้นักบินและผู้โดยสารมีโอกาสรอดน้อย
นอกจากนี้ นักข่าวจาก Sky Sport News ร็อบ ดอร์เซ็ท รายงานจากที่เกิดเหตุว่า มีผู้เห็นเหตุการณ์มาบอกกับเขาว่า เฮลิคอปเตอร์ของนายวิชัยบินขึ้นจากลานจอดในคิงพาวเวอร์สเตเดี้ยมเช่นเดียวกับทุกครั้งที่มีการเตะในบ้าน และหลังจากนั้นเพียงไม่กี่นาที เฮลิคอปเตอร์ลำนั้นก็ดูเหมือนจะเสียการควบคุม โดยจากที่ได้ยินเสียง เหมือนว่าจะมีปัญหาที่ใบพัดที่หาง ซึ่งทำให้เครื่องหมุน และเสียงการทรงตัวจนตกลงที่ลานจอดรถด้านหลังของสนามห่างออกไปราวสองร้อยเมตรก่อนจะเกิดเพลิงลุกไหม้ขึ้น โดยมีเจ้าหน้าที่ และรถพยายามรีบรุดเข้ามาในที่เกิดเหตุเพื่อควบคุมสถานการณ์
ด้านแฟนทีมฟุตบอลเลสเตอร์ซิตี้กล่าวว่า ตัวเขานั้นนั่งอยู่กับญาติที่บาร์ฝั่งตรงข้ามของสนาม โดยทั้งสองคนเห็นเฮลิคอปเตอร์ขณะกำลังเสียงการควบคุมจนกระทั่งตกลงที่พื้น และเกิดเป็นเพลิงลุกไหม้ “ญาติของผมรู้สึกช็อกมาก และก็ยังรู้สึกไม่ดีต่อสิ่งที่เกิดขึ้น ครอบครัวตระกูลศรีวัฒนประภาคือทุกสิ่งสำหรับเราชาวแฟนบอลเลสเตอร์ซิตี้ พวกเขาทำให้เราสามารถคว้าแชมป์ได้สำเร็จ ซึ่งไม่มีใครจะสามารถขออะไรมากไปกว่านี้ได้อีกแล้วจากเจ้าของทีมเลสเตอร์ซิตี้คนนี้”
อนึ่ง นายวิชัย ศรีวัฒนประภา นั้นได้เข้ามาคุมบังเหียนของทีมฟุตบอลเลสเตอร์ซิตี้ที่สนั่นวงการฟุตบอลในปี 2558-2559 โดยการคว้าแชมป์พรีเมียร์ลีคได้ในปีนั้น ผู้แทนทีมฟุตบอลเลสเตอร์ซิตี้ระบุว่า “ทางคลับจะรายงานความคืนหน้าหลังจากที่มีข้อมูลเพิ่มเติม”
ในขณะเดียวกัน ทางฝ่ายสอบสวนก็ได้เริ่มตรวจสอบถึงสาเหตุการตกของเฮลิคอปเตอร์แล้ว
 
ขอขอบคุณที่มา : Leicester City owner ‘was on-board crashed helicopter’